DA Den Europæiske Unions Tidende C 49/8

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2014/C 49/08)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (2)

» « (KAFAE DOI CHAANG)

EF-Nr.: TH-PGI-0005-0815-27.05.2010

BGB ( X ) BOB ( )

1. Betegnelse

» « (Kafae Doi Chaang)

2. Medlemsstat eller tredjeland

Thailand

3. Beskrivelse af landbrugsproduktet eller fødevaren

3.1. Produkttype

Kategori 1.8. Andre produkter i bilag I til traktaten (krydderier mm.)

3.2. Beskrivelse af produktet med betegnelsen i punkt 1

»Kafae Doi Chaang« er navnet på en række vigtige arabicasorter (Caturra, Catimor og Catuai) fra friske kaffebær, der dyrkes på siderne af bjerget Doi Chaang 1 100-1 700 meter over havet. »Kafae Doi Chaang« dyrkes i det område, som tilhører landsbyerne Doi Chaang og Ban Mai Pattana i Tambon Wawee i Mae Suai-distriktet i Chiangrai-provinsen. Ved en standardproduktionsmetode fremstilles der kaffe af høj kvalitet med følgende karakteristika: ren, forfriskende kaffe med let syrlig og honningagtig aroma med et anstrøg af blomster og kaffefrugt (sure kirsebær).

»Kafae Doi Chaang« er en single-estate arabicakaffe i verdensklasse, som dyrkes og forarbejdes omhyggeligt for at sikre den ypperste kvalitet. Kaffen har et naturligt lavt koffeinindhold og en sammensat og velsmagende profil, som Doi Chaang-kaffeavlerne videreudvikler og lader komme til udfoldelse gennem deres dyrknings- forarbejdnings- og ristningsmetoder.

»Kafae Doi Chaang« er navnet på både grønne kaffebønner og ristet kaffe. Kun 100 % ren »Kafae Doi Chaang«-kaffe frembyder disse karakteristika, uanset i hvilken form de præsenteres for forbrugerne (grønne bønner eller ristet kaffe).

3.3. Råvarer (kun for forarbejdede produkter)

Den eneste kaffeplante, der dyrkes på Doi Chaang-bjerget, er arabicakaffe. De vigtigste arabicakaffesorter og -planter, der dyrkes på Doi Chaang-bjerget, er Caturra, Catimor og Catuai. Såsæden skal komme fra pålidelige kilder, f.eks. det landbrugsvidenskabelige fakultet på universitet i Chiangmai eller fra udvalgte sunde planter, som ikke er angrebet af rustsvamp.

Kaffebærrene blomstrer i februar og høstes mellem november og marts. De modne bær, hvis farveskala går fra rød til gul afhængig af sort, håndplukkes selektivt for at sikre den højeste kvalitet. Ved fremstillingen af grønne bønner skylles bærrene, hvorefter de sorteres, raspes, gæres, udblødes, tørres, sorteres efter kvalitet og lagres i overensstemmelse med de særlige Doi Chaang-metoder. Vandindholdet er højst 8 %.

3.4. Foder (kun for produkter af animalsk oprindelse)

Intet

3.5. Specifikke etaper af produktionen, som skal finde sted i det afgrænsede geografiske område

— Høstetapen: Kaffetræet begynder at blomstre i februar, og kaffebærret er klar til høst i perioden november-marts. Kun de modne bær plukkes, og det sker ved selektiv håndplukning, således at der gøres minimal skade på planterne, og kun de bedste bær går videre i forarbejdningen.

— Fuldstændig vådforarbejdning er den traditionelle og arbejdskrævende forarbejdningsmetode, hvor bønnen adskilles fra frugtkødet ved skylning. Skønt vådforarbejdning er tidkrævende, bidrager metoden til at bevare bønnens essentielle kvaliteter, og en medarbejder overvåger omhyggeligt hver enkelt etape for at sikre ensartet og optimal smag. Kaffebønnen er omgivet af flere lag: hindekaffe, planteslim, frugtkød og skind.

— Ekstraktion: Først forvasker medarbejderne bærrene i en beholder med frisk kildevand, hvor alle modne bær synker til bunds, mens alle umodne og overmodne bær flyder op til overfladen, hvorfra de fjernes. Derefter fjerner medarbejderne skindet og frugtkødet ved at lade bærrene passere igennem en pulper. Så gæres bønnerne i vand for at fjerne planteslimen og videreudvikle bønnernes aroma- og smagskvaliteter. Endelig håndvasker medarbejderen omhyggeligt bønnerne med frisk rindende kildevand for at fjerne alle rester af planteslim og udbløder dem herefter i frisk naturligt kildevand i endnu 20-24 timer, før tørringen indledes. Planteslimen og de gærede biprodukter genanvendes til at gøde kaffeplanterne.

— Ved tørringen fordeler medarbejderen de hindedækkede bønner på terrasser, hvor de gennemgår en naturlig soltørring i løbet af de følgende 7-8 dage. I denne periode vender medarbejderne til stadighed bønnerne manuelt og breder dem ud igen for at sikre, at de tørrer helt. Om aftenen dynger arbejderne bønnerne sammen og overdækker dem for at beskytte dem mod fugt. Når bønnernes vandindhold er bragt ned på 11 %, lagres de frem til ristningen.

— Afskalning er den sidste etape i forarbejdningen, og den finder sted umiddelbart inden ristningen. Hindelaget fjernes fra kaffebønnerne ved hjælp af en afskalningsmaskine. Hidtil har hver enkelt Doi Chaang-kaffeproducerende familie dyrket og forarbejdet deres egne bønner under streng kvalitetskontrol. Nu forgår afskalningen og sorteringen af kaffebønnerne før ristningen kollektivt.

— Først sorteres kaffebønnerne, og de sorteres efter kvalitet i sigter af forskellig størrelse. Derefter sorteres de manuelt, således at det sikres, at kun de bedste bønner ristes.

— Endelig friskrister den kyndige ristemester de bønner, som har den højeste kvalitet. Ristemesterens omhu sikrer, at ristningen foregår langsomt og i små partier i en traditionel tromle, således at kaffens enestående og eksotiske karakteristika kan komme til udfoldelse. Bønnerne friskristes, afkøles og emballeres i kvalitetsposer med ventil, der sikrer »Kafae Doi Chaangs« friskhed. Ristningsprocessen foregår ikke nødvendigvis i produktionsområdet. Overvågning af ristning af Doi Chaang-specialkaffe uden for Thailand foregår på grundlag af joint venture-kontrakter med risterier i de pågældende lande. Aftalerne foreskriver, at der skal være tale om 100 % ren arabicakaffe fra Doi Chaang, og den må således ikke blandes med kaffe fra andre kilder. De udenlandske risterier foretager fysisk kvalitetskontrol ved forskellige prøveudtagninger, kontroller og smagstests før og efter ristningen. Desuden udfører en lang række institutioner smagstests, f.eks. SCAA (Specialty Coffee Association of America), SCAE (Speciality Coffee Association of Europe), Kenneth Davis fra http://www.coffeereview.com, http://www.coffeecuppers.com, http://www.coffeehabitat.com m.fl.

3.6. Særlige regler vedrørende udskæring, rivning eller emballering osv.

»Kafae Doi Chaang« er pakket i poser med ventil, som tillader luft at slippe ud, men forhindrer luft udefra i at slippe ind i posen.

3.7. Specifikke mærkningsregler

Etiketten er forsynet med betegnelsen » « og/eller »Kafae Doi Chaang«.

4. Præcis afgrænsning af det geografiske område

»Kafae Doi Chaangs« produktionsområde ligger på Doi Chaang-bjerget i deldistriktet Wawi i Mae Suai-distriktet i Chiangrai-provinsen i Thailand, 1 100-1 700 meter over havet, mellem 19°48′48″N bredde og 99°34′Ø længde.

5. Tilknytning til det geografiske område

Generelt består området af høje bjerge med en hældning på over 35 %. Langs med bjergryggene og dalene findes der smalle strimler af fladt land. Hældningen er her 8-35 %, og højdeforskellen er ca. 500 meter. Jorden er fin sandet lerjord eller lermuld, der er opstået som følge af nedbrydningen af sten og mineraler i kombination med ophobning af partikler, som er ført med ned fra højereliggende områder. Jorden er rig på organisk materiale og veldrænet. I Doi Chang har mange bække og åer deres udspring, bl.a. Huai Krai-åen, som er vandførende hele året. Hertil kommer større og mindre naturlige kilder i området, som forsyner det med vand hele året.

Både naturlige og menneskelige faktorer spiller en vigtig rolle i produktionen af »Kafae Doi Chaang«. Bjerget Doi Chaang har en højde på 1 100-1 700 meter over havets overflade og egner sig til dyrkning af arabicakaffe.

Den omhyggelige udvælgelse af kaffesorter, den grundige vedligeholdelse og den omhyggelige høst er sammen med de standardiserede produktionsprocesser vigtige karakteristika ved produktionen af »Kafae Doi Chaang«.

5.1. Det geografiske områdes egenart

— Geografi: Den særlige geografiske beliggenhed, som »Kafae Doi Chaangs« dyrkningsområde har, gør sammen med de klimatiske og de specielle fysiske og jordbundsmæssige karakteristika »Kafae Doi Chaang« til en single-estate arabicakaffe i verdensklasse.

— Dyrkningsforhold: Området består af høje bjerge med en hældning på over 35 %. Langs med bjergryggene og dalene findes der smalle strimler af fladt land. Hældningen er her 8-35 %, og højdeforskellen er ca. 500 meter. Jorden er fin sandet lerjord eller lermuld, der er opstået som følge af nedbrydningen af sten og mineraler i kombination med ophobning af partikler, som er ført med ned fra højereliggende områder. Jorden er rig på organisk materiale og veldrænet. Den har en pH-værdi på ca. 6,0-6,5. I Doi Chang har mange bække og åer deres udspring, bl.a. Huai Krai-åen, som er vandførende året rundt. Hertil kommer større og mindre naturlige kilder i området, som forsyner det med vand hele året.

— Topografi: »Kafae Doi Chaangs« dyrkningsområde ligger på Doi Chaang-bjerget, i Wawi-bjergkæden, i deldistriktet Wawi i Mae Suai-distriktet i Chiangrai-provinsen i Thailand. Klimaet og topografien bidrager sammen med de særlige dyrkningsmetoder, jordbundens høje organiske indhold, den naturlige skygge og den store højde til, at bønnerne vokser langsomt og derved bliver ualmindeligt sammensatte, fyldige og intense i smagen.

5.2. Produktets egenart

1. Grønne kaffebønner

Grønne Doi Chaang-bønner inddeles i følgende kvaliteter:

— AA: Den grønne bønne er grålig og har en diameter over 6,96 mm og et vandindhold på 10-12 %.

— A: Den grønne bønne er grålig og har en diameter på 6,10-6,96 mm og et vandindhold på 10-12 %.

— Perlekaffe: Enkelt oval bønne med et vandindhold på 10-12 %.

2. Ristet bønnekaffe

— Doi Chaang perlekaffe (peaberry): Et kaffebær sætter typisk to flade bønner, men når det kun sætter én, oval bønne, kaldes det en perlebønne (peaberry). Perlebønnen er mindre og har en mere koncentreret smag. Den udgør kun 5 % af den årlige høst af Doi Chaang. Doi Chaang-perlekaffes smag er unik, og den har en intens frugt- og blomsteragtig aroma og en kraftig, fyldig profil. Doi Chang perlekaffe er en sjælden og stærkt efterspurgt kaffe. Den langsomme og omhyggelige ristning frembringer en dynamisk og markant smag. Med sine dybe toner med et anstrøg af muld skal denne kaffe nok give den ultimative kaffeoplevelse.

— Doi Chaang Premium klasse A (mellem): Doi Chaang Premium-bønnerne er mellemristede og frembyder en frugtagtig, sød smag og en behagelig, blomsteragtig duft. Doi Chaang Premium klasse A (mellem) er en velafbalanceret kaffe med delikat fylde og aromatiske undertoner og kombinerer en usædvanlig dynamisk begyndelse med en ren afslutning. Smagen er behagelig og afrundet og passer til alle lejligheder.

— Doi Chaang Premium klasse A (mørk): Doi Chaang Premium-bønnerne gennemgår en langvarig og langsom ristning, der frembringer en mørk, eksotisk og intens aromatisk smag. Doi Chaang Premium klasse A (mørk) er dynamisk og har en muldagtig duft og stor fylde med en behagelig, let bitter syrlighed. Den søde, let røgede smag afrundes med et anstrøg af karamel og macadamianød.

5.3. Sammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

På grund af det geografiske områdes egenart, jf. ovenfor, er »Kafae Doi Chaang« anerkendt som en kvalitetskaffe, hvis grønne bønner er kendetegnet ved deres friske aroma og gennemsnitlige vandindhold på 10-12 %. Disse karakteristika kontrolleres med henblik på eksport af kaffen, som ligger et godt stykke over de minimumsstandarder for arabicakaffe, som det thailandske kontor for standardisering inden for landbrugsprodukter og fødevarer har fastlagt.

Doi Chaang-kaffeavlere dyrker en række arabicasorter i skyggen af blomme-, fersken-, pære-, og macadamianøddetræer 1 100-1 700 meter over havet. Det nedfaldne løv fra de forskellige frugt- og nøddetræer udgør en næringsrig kompostmuld for Doi Chaang-kaffeplanterne, og de forlener kaffen med en frugt- og nøddeagtig smag. Skyggen og den store højde gør Doi Chaang-kaffebærrenes vækst langsommere og frembringer dermed en mere sammensat, fyldig bønne med en intens smag. Det er først og fremmest frugtkødet fra bærrene samt naturgødning, der anvendes som gødningsmiddel. Doi Chaang-kaffeavlerne anvender en af nedenstående to dyrkningsmetoder: 1) økologisk landbrug, som ikke tillader anvendelse af kunstgødning og pesticider, eller 2) konventionelt landbrug, som tillader begrænset anvendelse af kemikalier. I begge tilfælde er der tale om skyggedyrkningsmetoder, der skaber et bæredygtigt landbrug, bevarer jordbundskvaliteten og fjerner behovet for skovrydning. Skyggen forbedrer også plantagernes mikroklima ved at skabe et velafbalanceret økosystem, der afspejler forholdene i et skovområde og tjener til naturligt levested for talrige dyr og planter.

Kort sagt er »Kafae Doi Chaangs« dyrkningsområde kendetegnet ved sin produktion af kaffebønner, som giver en ren, middelsyrlig drik med fylde og en blomsteragtig aroma. Disse egenskaber og kvaliteter opnås ved at anvende de nævnte sorter af arabicakaffe i samklang med de klimatiske og de særlige fysiske og jordbundsmæssige karakteristika. »Kafae Doi Chaangs« kvaliteter skyldes også følgende faktorer: vådforarbejdning, særlige dyrknings- og høstmetoder, hvor kun de modne bær plukkes, og det sker ved selektiv håndplukning, samt anvendelse af den traditionelle forarbejdningsmetode. »Kafae Doi Chaangs« karakteristika kan føres tilbage til klima og topografi i form af jordbundens høje organiske indhold, den naturlige skygge og den store højde og ikke mindst de høje produktionsstandarder.

Henvisning til offentliggørelsen af varespecifikationen

(Artikel 5, stk. 7, i forordning (EF) nr. 510/2006) (3)

(1) EUT L 343 af 14.12.2012, s. 1.

(2) EUT L 93 af 31.3.2006, s. 12. Erstattet af forordning (EU) nr. 1151/2012.

(3) Se fodnote 2.